حمود_الرحمن_کمیشن_رپورٹ
باب پنجم ایوب خان کے دور کے آخری ایام
ہم نے متعدد لوگوں سے بھی جرح کی جواس وقت حکومت کے سیکرٹری تھے۔ مثال کے طور پر مسٹر غیاث الدین، مسٹر روداد خان، مسٹر ریاض الدین اور مسٹر ایم ایچ صوفی۔ ان میں سے کسی نے بھی ایسی تصویر کشی نہیں کی جیسی مسٹر الطاف گوہر نے کی۔ الطاف گوہر خود ہی اپنے سابقہ بیان کی تردید کرتے ہیں جب اپنے بیان کے آخر میں وہ کہتے ہیں کہ صحت یاب ہونے کے بعد صدر ایوب میڈیکل چیک آپ کی غرض سے انگلینڈ گئے تھے جہاں سے واپسی کے بعد ان کی حالت قدرے بہتر ہو چکی تھے اور وہ اپنے روزمرہ معمولات کی طرف لوٹ آئے تھے تاہم اب بقول الطاف گوہر کے ان کے روئیے اور سوچ میں غیر معمولی تبدیلی رونما ہو چکی تھی اب وہ سختی کے ساتھ بات پر اڑنے رہنے پر اصرار نہیں کرتے تھے اور دوسرے فریق کی معقول بات سننے کے بعد اپنے نقطہ نظر میں تبدیلی پیدا کر لیتے تھے لیکن اب ان میں فوری اور مضبوط فیصلے کرنے کی صلاحیت تقریباَ َ مفقود ہوچکی تھی جو کبھی ان کا طرہءامتیاز سمجھی جاتی تھی اس کے باوجود الطاف گوہر نے زور دیتے ہوئے کہا کہ اس بات کا کوئی سوال پیدا نہیں ہوتا کہ وہ از خود اپنے عہدے سے الگ ہوتے یا کوئی ان کے احکام کی تعمیل سے نکار کردیتا! اصل سبب اوروجہ اس کی یہ تھی کہ وہ کمزور اور فیصلہ کرنے کی صلاحیت سے محروم ہوچکے تھے۔ ہم نے یحیٰی خان سے بھی صدر ایوب کی علالت کے فوری بعد ان کے کردار اور روئیے کے بارے میں پوچھا تھا جنہوں نے بتایا کہ اس کی بابت انہیں صدر ایوب کی صاحبزادی نسیم اورنگزیب نے ٹیلی فون پر اطلاع دی تھی۔ وہ انہیں انکل کہہ کر مخاطب کرتی تھیں اور اس وقت ان کے لہجے سے کافی پریشانی عیاں تھی یہ اطلاع ملنے کے بعد یحیٰی خان بقول ان کے، فوراَ َ ایوان صدر پہنچے اور ان کے افراد خانہ سے مل کر اپنی تشویش کا اظہار کرتے ہوئے انہیں تسلی دینے کی کوشش کی۔ انہوں نے بتایا کہ ان دنوں وہ اکثر اوقات ایوان صدر جایا کرتے تھے اور ان کا مطلب یہ ہوا کہ انہوں نے صدر ایوب کے ذاتی معالج سے بھی یقیناَ َ گفتگو کی ہوگی تاہم صرف ایک واقعے سے ہم جنرل یحیٰی خان کی بدنیتی پر مبنی ان عزائم کے بارے میں قطعاَ َ کوئی نتیجہ اخذ نہیں کرسکتے جس کی جانب الطاف گوہر نے اشارہ کیا! جنرل یحٰیی خان پاکستان آرمی کے ایک انتہائی سینئر افسر تھے اور صدر ایوب کے جانشین ہونے کے ناتے ان سے بے حد قریب بھی تھے۔ پاکستانی افواج کے کمانڈر انچیف ہونے کی حیثیت سے فیلڈ مارشل صدر ایوب خان، یحیٰی خان پر غیر معمولی اعتماد اور بھروسا کرتے تھے جو صدر ایوب کی کمانڈر انچیف کے عہدے پر تقرری کے وقت ایک بریگیڈئیر تھے چنانچہ پاک افواج کے متعدد اسکیموں اور منصوبوں کی تیاری اور ان کے عملی نفاذ کے سلسلے میں انہیں صدر ایوب کا بھر پور اعتماد حاصل تھا۔ پاک فوج کے ایک دیرینہ رفیق کار ہونے کے سبب یہ بات واضح ہے کہ ان کی صدر ایوب سے گھریلو تعلقات قائم تھے لہذا بیگم نسیم اورنگزیب کی جانب سے انہیں ٹیلی فون کرنے کے واقعے سے قطعاَ َ کوئی غلط بیانی یا مبالغہ آرائی نظر نہیں آتی جس کو سننے کے فوراَ َ بعد وہ ایوان صدر پہنچ گئے اور اس واقعے کے بعد اکثر و بیشتر وہاں جاتے رہے۔ یہ بات بھی قابل فہم ہے کہ انہوں نے صدر ایوب کے ذاتی معالج کرنل محی الدین سے بھی اس بابت گفتگو کی ہوگی تاہم اس مفروضے میں ہمیں قطعاَ َ کوئی صداقت نظر نہیں آتی کہ چونکہ ان کے معالج کا تعلق پاکستانی آرمی سے تھا اس لیے انہیں ایک سوچے سمجھے منصوبے کے تحت صدر ایوب کی طبی دیکھ بھال پر مامور کیا گیا تھا تاکہ کمانڈر انچیف کی خواہش کے عین مطابق صدر پاکستان پر مضبوط گرفت رکھی جاسکے۔ کرنل محی الدین گزشتہ چھ برسوں سے صدر ایوب کے ذاتی معالج چلے آ رہے تھے اور ان کی اس حیثیت کی تقرری سے قبل بھی صدر پاکستان کے ذاتی معالج کا تقرر ہمیشہ آرمی ہی سے ہوتا چلا آ رہا تھا چنانچہ ہماری رائے میں اس بات کا قطعاَ َ کوئی جواز موجود نہیں ہے کہ محض فرضی اور بے بنیاد واقعات و حقائق کی بنا پر یحیٰی خان سے اس قسم کے الزامات منسوب کردیے جائیں کہ فیلڈ مارشل صدر ایوب خان کی علالت کے بعد اقتدار کی باگ دوڑ انہوں نے خود سنبھال لی تھی۔ صدر کی صحت یاب ہونے سے پیشتر ایک سازش ک پتا چلا اس سازش کا مقصد مشرقی پاکستان کو علاحدہ کرنا تھا اور اسے اس وقت سے اگرتلا سازش کیس کہا جاتا ہے یہ نام اگرتلا قصبے سے لیا گیا جو بھارت میں سرحد کے قریب واقع ہے انکوائری کے دوران معلوم ہوا کہ سازش کرنے والوں میں کچھ سویلین تھے اور کچھ فوجی۔ سوال یہ پیدا ہوا کہ یہ مقدمہ کورٹ مارشل میں چلایا جائے یا دوسری عدالت میں کیونکہ جو لوگ اس ادارے سے منسلک تھے ان پر دوسرا ادارہ مقدمہ نہیں چلا سکتا تھا اس بات کا فیصلہ ہونے تک ملزمان کو زیر حراست رکھا گیا لیکن ان زیر حراست لوگوں کی فہرست میں ایک نام شامل نہیں تھا جو بعد میں نہایت شدومد سے لیا گیا۔ نام شیخ مجیب الرحمٰن کا تھا ان کا نام شامل نہ ہونے کی ایک توضیح یہ کی جاتی ہے کہ اس وقت ایسا کوئی ثبوت موجود نہیں تھا جس کی بنیاد پر ان کا نام شامل کیا جاسکے بلکہ زیادہ صحیح طور پر یہ کہا جاسکتا ہے کہ اس وقت تک دستیاب ثبوت میں مجیب الرحمٰن کا نام ایک کوڈ نیم سے شامل تھا مگر اس وقت یہ معلوم نہیں ہو سکا کہ یہ کوڈ نیم مجیب الرحمٰن کا ہے لٰہذا ایک دوسرا نوٹیفکیشن جاری ہوا جس میں مجیب الرحمٰن کا نام شامل کیا گیا تھا۔ ایک اور توضیح یہ بھی کی جاتی ہے کہ شیخ مجبی الرحمٰن اس وقت زیر حراست تھے جب پہلا نوٹیفکیشن جاری ہوا جس کا مقصد ان لوگوں کو صرف نظر بند رکھنا تھا اس لیے دوسرا آرڈر جاری کرنا غیر ضروری تھا۔ خیال تھا کہ جب اس بات کا فیصلہ ہو جائے گا تو مقدمہ کس شکل میں چلایا جائے تو ملزمان کی فہرست میں ان کا نام بھی شامل کر لیا جائے گا۔ اس وقت کے وزیر قانون ایس ایم ظفر کہتے ہیں کہ انہیں اس معاملے کے بارے میں اس وقت تک کچھ معلوم نہیں تھا جب تک انہوں نے نوٹیفکیشن نہیں پڑھا تھا اور اس وقت اس معاملے میں سامنے آئے جب یہ سوال اٹھا کہ مقدمہ کس فورم پر چلایا جائے ان کے کہنے کے مطابق کمانڈر ان چیف اس بارے میں بہت فکر مند تھے کہ وہ مسلح افواج کے افراد پر فوجی عدالت کے علاوہ اور کہیں مقدمہ چلانے کی اجازت نہیں دیں گے یہ سوال بھی پوچھا جا سکتا ہے کہ فوج سے تعلق رکھنے والے ملزمان علاحدہ علاحدہ فورسز سے تعلق رکھتے تھے مگر ان سب کے خلاف بھی ایک ہی کورٹ مارشل مقدمہ چلایا جانا تھا بہرحال انتخاب یہ ہوا کہ دو مختلف عدالتوں میں مقدمہ چلایا جائے ایک کورٹ مارشل میں اور دوسرا سویلین ٹریبونل میں یہ خطرہ ظاہر تھا کہ ان دونوں کے فیصلوں میں فرق ہو سکتا تھا۔ ہمیں بتایا گیا کہ اس سلسلے میں یہ ضروری ہو گیا کہ کمانڈر انچیف سے بار بار ملاقاتیں کی جائیں۔ جی ایچ کیو ملاقاتوں کا سلسلہ جاری رہا جس میں وزیر قانون، دفاع کے سیکرٹری اور صدر کے مشیر موجود ہوا کرتے تھے تمام متعلقہ افراد نے تسلیم کیا ہے کہ ایسا ہی ہوا کرتا تھا ہم تسلیم کرتے ہیں کہ کمانڈر انچیف کے ساتھ ان کانفرنسوں کا صرف یہ مقصد ہونے کے بارے میں ہمیں شک محسوس ہوتا ہے۔ جنرل یحٰیی خان کے مطابق جب مقدمہ شروع ہو گیا تھا تب ہی ان سے مشورے کیے جاتے تھے اس کی وجہ وہ یہ بتاتے ہیں کہ ان میں فوجی قانون کے اہم نکات ملوث تھے اور اس لیے ان سے مشورہ کیا جانا ضروری تھا اگر فرض کر لیا جائے کہ ایسے نکات زیر غور تھے تو بھی یہ نہیں کہا جاسکتا کہ کمانڈر ان چیف ہی فوجی قوانین کا سب سے بڑا ماہر تھا۔ ہمارے خیال میں فوج کا متعلقہ شعبہ عینی جج ایڈووکیٹ جنرل کا شعبہ زیادہ مناسب تھا۔ آخر میں منظور قادر کی مدد کے لیے جو سرکاری وکیل تھے گروپ کیپٹن اسلم کو مقرر کیا گیا۔ ائیر فورس میں شامل ہونے سے پہلے وہ کافی عرصے تک وکالت کرچکے تھے یہاں بھی وہ جج اے رحمٰن جو سپریم کورٹ کے ریٹائر جج تھے اور مشرقی پاکستان کے ہائی کورٹ کے حاضر سروس ججز، جسٹس ایم آر خان اور جسٹس مقسوم الحکیم شامل تھے ٹریبونل نے اس کیس کی سماعت ڈھاکہ میں شروع کی۔